*Artikkelen er om byen Newcastle i England. For andre byer, se Newcastle (andre betydninger).*

**Newcastle upon Tyne**, til daglig bare **Newcastle**, er en by i grevskapet Tyne and Wear i nordøstlige England. Den er administrasjonsby for regionen Nordøst-England. Den ligger 166 km sør for Edinburgh og 446 km nord for London ved den nordlige bredden av elven Tyne, 13,7 km fra Nordsjøen. Newcastle er den mest folkerike byen i nordøstlige England og konurbasjonen («flerkjernebyregion») Tyneside, som er den åttende mest befolkningsrike i Storbritannia. I henhold til befolkningsberegninger for midten av 2014 har byen en befolkning på 289 835 innbyggere; det urbane området 879 996 innbyggere (Tyneside); og storbyområdet (*metropolitan area*) utgjør rundt 1 650 000 innbyggere (regionen Tyne and Wear City).

Newcastle er et medlem av den engelske Core Cities Group og er et medlem av nettverket Eurocities bestående av europeiske byer. Newcastle var en del av grevskapet Northumberland fram til 1400 da det ble et grevskap i egen rett, en status som varte fram til det ble en del av grevskapet Tyne and Wear i 1974.

Newcastle utviklet seg fra den romerske bosetningen Pons Aelius og byens navn Newcastle («Ny-borgen») har navn etter en festningen som ble reist i 1080 av Robert Curthose, Vilhelm Erobrerens eldste sønn. Byen vokste som et viktig senter for ullhandelen på 1300-tallet, og ble senere et betydelig område for utvinning av kull. Havnen ble utviklet på 1500-tallet og sammen med skipsverftene lengre ned langs elven Tyne, ble byen blant de største sentrene for bygging og reparasjon av skip. Newcastles økonomi i dag består av hovedkvarter for konserner og forretninger, utdannelse, digital teknologi, detaljhandel, turisme og kulturelle sentre. Fra dette bidrar byen med 13 milliarder til Storbritannias bruttoverdi av varer og tjenester (GVA). Byen er kjent for blant annet Newcastle Brown Ale (et mørkebrunt øl brygget siden 1927), fotballklubben Newcastle United FC, grunnlagt i 1892, og den ikoniske Tynebroen som ble åpnet i 1928. Siden 1981 har byen vært vert for verdens mest populære halvmaraton, Great North Run.

Historie
--------

Gateshead Millennium Bridge
Den første dokumenterte bosetning i hva som nå er Newcastle var Pons Aelius, en romersk festning, *castrum*, og en bro over elven Tyne. Det romerske stedsnavnet var familienavnet til den romerske keiser Hadrian (Publius Aelius Traianus Hadrianus), som opprettet den på 100-tallet e.Kr. Denne sjeldne æren kan antyde at Hadrian kan ha besøkt stedet og igangsatt byggingen av broen i løpet av hans reise i romersk Britannia. Befolkningstallet i Pons Aelius ved denne tiden er beregnet anslagsvis til rundt 2000 mennesker. Fragmenter fra Hadrians mur er fortsatt synlig i deler av Newcastle, særlig langs West Road. Løpet til den store romerske muren kan bli sporet østover til Segedunum, den romerske festningen i Wallsend, hvilket betyr «murens avslutning», og til forsyningsfestningen Arbeia i South Shields. Den totale lengden av Hadrians mur var 117 km, og strakte seg over hele bredden av Britannia. Muren innlemmet Vallum, en stor og langstrakt jordvoll med parallelle forsvarshauger. Den er unik for romerske grenser, og strekker stort sett fra kyst til kyst, sør for muren. Disse store konstruksjonene ble gjort for beskytte seg mot piktiske stammer i det området som nå er Skottland.

Byen Newcastle har sitt navn etter den normanniske festningen som ble bygget i 1080. Normannerne ønsket å sikre seg kontroll over et strategisk viktig overgangssted ved elven Tyne. Deler av festningen er bevart; hovedbygningen og porten står, men er skilt fra hverandre av et jernbanespor anlagt i det 1800-tallet.

Newcastle vokste i omfang og betydning på grunn av de rike kullårene i området. Å «ta med kull til Newcastle» ble et fast uttrykk for en meningsløs handling. På 1800-tallet ble også skipsbygging og tungindustri viktig. I andre halvdel av 1900-tallet var tungindustrien i nedgang, og servicenæringer er nå det viktigste for byens økonomi. Arbeidsløsheten er høy, og i umiddelbar nærhet av sentrum kan man se boligområder som har forfalt på grunn av dette.

Arkitektur og byplan
--------------------

Newcastle har et stort, neoklassisk sentrum, som for det meste ble planlagt i 1830-årene av Richard Grainger og John Dobson. Det har i senere tid blitt kraftig restaurert. Grey Street regnes som en av Englands vakreste bygater, der blant annet Theatre Royal ligger.

Like nordvest for byen er Leazes Park, et parkanlegg anlagt i 1873 etter at 3000 arbeidere signerte et opprop for «enkel adgang til noe åpent land med tanke på helse og rekreasjon». I et hjørne av den ligger St James' Park, Newcastle United FCs stadion, som er et landemerke når man kommer mot byen sørfra.

Vennskapsbyer
-------------

Newcastle har følgende vennskapsbyer:

* Norges flagg Bergen, Norge (siden 1968)
* Tysklands flagg Gelsenkirchen, Tyskland (siden 1948)
* USAs flagg Atlanta, USA (siden 1977)
* Nederlands flagg Groningen, Nederland
* Israels flagg Haifa, Israel
* Frankrikes flagg Nancy, Frankrike (siden 1954)
* Australias flagg Newcastle (New South Wales), Australia
* Indonesias flagg Singkawang, Indonesia

Newcastle har også en avtale om «vennskap» med den amerikanske byen Little Rock i Arkansas og siden 2003 hatt en «spesiell avtale om samarbeid» med Malmö i Sverige.

Følgende land har konsulær representasjon i Newcastle: Norge, Sverige, Island, og Danmark, foruten også Romania, Belgia, Frankrike, Tyskland, og Italia.

Referanser
----------

1. ↑  «Grid Reference Finder»
2. 1 2  Pointer, Graham (2005): «The UK's major urban areas» (PDF). Statistics.gov.uk.
3. ↑  «Core Cities», *Core Cities*
4. ↑  «Eurocities», *Eurocities.org*. Arkivert fra originalen den 17. september 2015.
5. ↑  «Newcastle-Gateshead» Arkivert 12. april 2013 hos Wayback Machine. *Eurocities.eu*.
6. ↑  «History of Newcastle upon Tyne» (PDF). *Local Studies Factsheet* No. 6. Newcastle City Council, 2009, s. 2.
7. ↑  «Pons Aelius – 'The Aelian Bridge'», *Roman Britain*
8. ↑  Welch, George Patrick (1963): *Britannia, the Roman Conquest and Occupation of Britain*, Wesleyan University Press, s. 165, 167, 277
9. ↑  «Great North Run», *BBC Sport*, 28. september 2007
10. ↑  Hogan, C. Michael (2007): *Hadrian's Wall*, red. A. Burnham, The Megalithic Portal and Megalith Map.
11. ↑  Johnson, Stephen (2004): *Hadrian's Wall*, Sterling Publishing Company, Inc, ISBN 0-7134-8840-9
12. ↑  «Bergen, Norway» Arkivert 27. desember 2008 hos Wayback Machine. *Newcastle City Council*.
13. ↑  «Gelsenkirchen and Newcastle celebrate 60 years as sister cities» Arkivert 2. oktober 2009 hos Wayback Machine.. *German Consulate General Edinburgh*.
14. ↑  «2003 Annual Report» Arkivert 13. juli 2010 hos Wayback Machine. (PDF). *Atlanta Sister Cities Commission*.
15. ↑  «City Twinning – Newcastle upon Tyne», *Gemeente Groningen*.
16. ↑  «Haifa, Israel» Arkivert 9. januar 2011 hos Wayback Machine. *Newcastle City Council*
17. ↑  «Nancy, France» Arkivert 24. januar 2010 hos Wayback Machine. *Newcastle City Council*.
18. ↑  «Newcastle, Australia» Arkivert 9. januar 2011 hos Wayback Machine. *Newcastle City Council*
19. ↑  «Nine Youth from Little Rock Depart for Visit to Newcastle-Upon-Tyne, United Kingdom» (Pressemelding). City of Little Rock. 9. juli 2007.
20. ↑  «Vänorter» Arkivert 23. desember 2016 hos Wayback Machine. Malmö stad.

Litteratur
----------

* Moffat, Alistair; Rosie, George (10. november 2005): *Tyneside: A History of Newcastle and Gateshead from Earliest Times*, Mainstream Publishing, ISBN 1-84596-013-0
* Hepple, Leslie W. (1976): *History of Northumberland and Newcastle-upon-Tyne*, Phillimore & Co Ltd, ISBN 0-85033-245-1

Eksterne lenker
---------------

* Offisielt nettsted Rediger på Wikidata

* (en) Newcastle upon Tyne – kategori av bilder, video eller lyd på Commons Rediger på Wikidata

* (en) Newcastle upon Tyne – galleri av bilder, video eller lyd på Commons Rediger på Wikidata
* Newcastle upon Tyne hos Wikivoyage
* Newcastle City Council, lokalmyndighetene
* City of Newcastle upon Tyne, besøks- og turistnettsted
* Official NewcastleGateshead Tourism, besøks- og turistnettsted
* BBC Tyne BBCs lokale nettsted

  


| * v
* d
* r
Distrikter i Nordøst-England |
| --- |
| Englands flagg | 
* Castle Morpeth
* Chester-le-Street
* Darlington
* Durham
* City of Durham
* Easington
* Gateshead
* Hartlepool
* Middlesbrough
* Newcastle upon Tyne
* North Tyneside
* Northumberland
* Redcar and Cleveland
* Sedgefield
* South Tyneside
* Stockton-on-Tees
* Sunderland
* Teesdale
* Tynedale
* Wansbeck
* Wear Valley

 | Storbritannias flagg |

|  |  |
| --- | --- |
| Oppslagsverk/autoritetsdata | Encyclopædia Britannica **·** Vision of Britain **·** Encyclopædia Universalis **·** VIAF **·** GND **·** LCCN **·** SUDOC **·** NKC **·** GeoNames **·** MusicBrainz
 |